Analyse av PB: *Oppdagerlitteratur, reiseskildringer og reiser i litteraturen*

Gruppe 1

**Emnet:** Emnet er åpenbart de svært brede og lite utdypede sjangerne ”oppdagerlitteratur”, ”reiseskildringer” og ”reiser i litteraturen”.

**Motivasjonen:** Vår unge, lovende prosjektbeskriver har skuet et marked på horisonten, den vide.

**Materialet** vår prosjektbeskriver forsøker å beskrive er, som tidligere nevnt, svært vidt. Oppdagerlitteratur og reiseskildringer kan være så mangt, både fiksjon og faktiske reiseskildringer. Bredden i de nevnte tekstene, fra Odysseen via Columbus via Goethe via Hamsun, en sveiptur innom Herr Holberg og en ustø landing blant mer moderne reiseskildringer, antyder at vår prosjektbeskriver i beste fall mangler oversikt og har antydet et for bredt materiale.

**Problemstilling:** Både Gruppe 1 og vår prosjektbeskriver sliter med å få øye på og formulere en konkret prosjektbeskrivelse. Hvis det skulle eksistere en, antydes det at prosjektbeskriveren vil undersøke reise/oppdagerlitteraturens sjangerhistorie mot romanens utvikling. Som tidligere antydet, er dette nok for bredt også for en problemstilling.

Noterer oss også at hen ikke presenterer noen nevneverdige ***hypoteser*** om sitt emne, kanskje grunnet den tynne problemstillingen.

Hva angår prosjektbeskriverens forhold til ***forskningstradisjonen*** synliggjør hen sin totale mangel på oversikt, da han antyder at det ikke foreligger noe videre forskning på emnet, men navngir Goethe, Hamsun, Homer, Holberg, Columbus, Marco Polo m.m. Forskningsmaterialet tilgjengelig burde i minste fall hjelpe vår prosjektbeskriver med å skrive seg inn i en forskningstradisjon og forhåpentligvis skue en adekvat ***metode*** ved skriveårets horisont. Vår prosjektbeskriver hevder dog at Bakthins romanteori vil kunne utgjøre en adekvat metode, men vi analyserende studenter vil snarere hevde at dette verket utgjør ***det teoretiske rammeverket***. Relevansen vil vi også hevde er diskutabel, da emnebeskrivelsen vitterlig ikke omtaler romaner og hvorvidt en romanteori vil la seg overføre til andre sjangere, la det være reiseskildringer, diktverk eller andre pøbelstreker, vites ikke. Dette er også det eneste teoretiske rammeverket som nevnes, så vi analyserende studenter vil også hevde at dette er svært tynt.

Det kommer derfor neppe som en overraskelse at den unge prosjektbeskriver er for tidlig i sin prosess til å sette en konkret ***fremdriftsplan.*** Prosjektbeskriveren hevder dog at han skal fullføre på normert tid. Vi stiller oss tvilende, da prosjektbeskrivelsen inneholder verken ***avgrensninger eller bibliografi***. Vi vil hevde dette til tross for at han både antyder bredden og namedropper Bakthin. Det tynne teoretiske grunnlaget gjør det vel også åpenbart at vi her taler om et rent ***litterært studium***.